Author: user
Company: MZV SR

P r e d k l a d a c i a   s p r á v a

V dňoch 26.-28.11.2007 uskutočnil minister zahraničných vecí Slovenskej republiky Ján Kubiš oficiálnu návštevu v Gruzínsku. 
Cieľom návštevy bolo posúdenie aktuálneho stavu a možností ďalšieho rozvoja vzájomných vzťahov medzi SR a Gruzínskom, ako aj výmena názorov na niektoré regionálne a multilaterálne otázky. Načasovanie návštevy vychádzalo z prísľubu ministra J. Kubiša gruzínskemu partnerovi G. Bezuašvilimu počas jeho oficiálnej návštevy v SR začiatkom roka 2007, že recipročnú návštevu jeho krajiny uskutoční v čase, kedy to bude pre Gruzínsko prínosné a prospešné. Práve v súčasnosti Gruzínsko potrebuje viac ako kedykoľvek predtým nepretržitú podporu zahraničných priateľov. 
V súvislosti s predsedníctvom SR vo Výbore ministrov Rady Európy sa minister zahraničných vecí SR J. Kubiš zaujímal o vývoj vnútropolitickej situácie v Gruzínsku (GE) vo vzťahu k nadchádzajúcim prezidentským voľbám (5. januára 2008). Vzhľadom na nedávnu vnútropolitickú krízu v GE sa J. Kubiš zameral na získanie vyváženého spektra informácii, ako od koalície tak aj od opozície. Zdôraznil potrebu slobodného prístupu k médiám pre všetkých kandidátov a zabezpečenie podmienok pre spravodlivé voľby. Minister J. Kubiš ocenil, že GE pozvalo na pozorovanie predčasných volieb OBSE/ODIHR, pričom vyjadril presvedčenie, že GE vynaloží všetko úsilie na to, aby sa voľby uskutočnili v súlade so záväzkami GE v OBSE. Zároveň vyzval na pokračovanie v reforme obranných zložiek a využitie zostávajúceho času do summitu NATO v Bukurešti.